**Gyula Város Önkormányzata Képviselő-testületének**

**29/2013.(XII.23.) önkormányzati rendelete[[1]](#footnote-2)**

**a nem közművel összegyűjtött háztartási szennyvíz begyűjtésével kapcsolatos**

**helyi közszolgáltatásról**

Gyula Város Önkormányzatának Képviselő-testülete a vízgazdálkodásról szóló 1995. évi LVII. törvény 44/C. § (2) bekezdésében és a 45. § (6) bekezdésében kapott felhatalmazás alapján, az Alaptörvény 32. cikk (1) bekezdés a) és l) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában valamint a vízgazdálkodásról szóló 1995. évi LVII. törvény 4. § (2) bekezdés d) pontjában meghatározott feladatkörében eljárva az alábbi rendeletet alkotja:

### 1. Általános rendelkezések

1. **§**

(1) Gyula Város Önkormányzata (továbbiakban: Önkormányzat) a nem közművel összegyűjtött háztartási szennyvíz begyűjtéséről (átvétel, elszállítás) és ártalmatlanításáról az e rendeletben foglaltak szerint gondoskodik Gyula város közigazgatási területén belül, a közműves ivóvízellátással érintett területeken.

(2) Az (1) bekezdésben meghatározott területen a nem közművel összegyűjtött háztartási szennyvíz begyűjtésével és ártalmatlanításával kapcsolatos közszolgáltatás teljesítésére jogosult illetve kötelezett közszolgáltató az Önkormányzat többségi tulajdonában álló Gyulai Közüzemi Korlátolt Felelősségű Társaság (továbbiakban: Szolgáltató). (Gyula, Szent László u. 16.)

(3) A háztartási szennyvíz ártalmatlanítását szolgáló átadási hely: Gyula városi szennyvíztisztító telep szippantott szennyvízfogadó műtárgy (Gyula, Eleki út, hrsz.: 0114)

**2. Értelmező rendelkezések**

**2. §**

E rendelet alkalmazásában:

1. a nem közművel összegyűjtött háztartási szennyvíz

a) emberi tartózkodásra alkalmas épületek szennyvíztároló létesítményeinek és egyéb helyi közműpótló berendezéseinek ürítéséből;

b) a nem közüzemi csatornarendszerekből;

c) gazdasági, de nem termelési, technológiai eredetű tevékenységből

származik.

2. ingatlantulajdonos: az olyan közműves ivóvízellátással érintett területen lévő, szennyvízrákötés nélküli, vagy helyi, engedélyezett tisztítórendszerrel nem rendelkező ingatlan tulajdonosa, vagyonkezelője, birtokosa, egyéb jogcímen használója, melyen nem közművel összegyűjtött háztartási szennyvíz keletkezik;

3. ártalmatlanító-hely: a nem közművel összegyűjtött háztartási szennyvíz ártalmatlanítását szolgáló létesítmény;

4. ártalmatlanítás: minden olyan kezelési művelet, amelynek eredményeként a szennyvíz a környezetbe annak károsodása nélkül kibocsátható.

## 3. Az Önkormányzat feladatai

**3. §**

Az Önkormányzat feladata

a) a nem közművel összegyűjtött háztartási szennyvíz begyűjtésének és ártalmatlanításának megszervezése;

a) a nem közművel összegyűjtött háztartási szennyvíz begyűjtési, ártalmatlanítási feladatainak ellátására közszolgáltató kiválasztása;

c) gondoskodás a közszolgáltató rendelkezésére bocsátott, a nem közművel összegyűjtött háztartási szennyvíz elhelyezésére szolgáló ártalmatlanító-hely kialakításáról, fenntartásáról, üzemeltetéséről.

**4. Az ingatlantulajdonos jogai és kötelezettségei**

**4. §**

(1) Az ingatlantulajdonos, akinek ingatlanán nem közművel összegyűjtött háztartási szennyvíz keletkezik,

a) köteles évente legalább egy alkalommal a Szolgáltató által nyújtott, a nem közművel összegyűjtött háztartási szennyvíz rendszeres átvételére és elszállítására irányuló közszolgáltatást igénybe venni;

b) az átvételig, elszállításig a nem közművel összegyűjtött háztartási szennyvizet gyűjteni, tárolni, és ennek során megfelelő gondossággal eljárni annak érdekében, hogy a háztartási szennyvíz mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény- és állatvilágot ne károsítsa;

c) a közszolgáltatás díját megfizetni;

d) az ingatlanán keletkező nem közművel összegyűjtött háztartási szennyvíz mennyiségét alacsony szinten tartani.

(2) Az ingatlantulajdonos, akinek ingatlanán nem közművel összegyűjtött háztartási szennyvíz keletkezik, de az ingatlana egyidejűleg gazdálkodó szervezet cégnyilvántartásban bejegyzett székhelyéül, telephelyéül vagy fióktelepéül is szolgál, köteles a nem közművel összegyűjtött háztartási szennyvizet a gazdálkodó szervezetnek az ingatlanon folytatott gazdasági tevékenysége során keletkezett egyéb hulladéktól elkülönítetten gyűjteni, és a közszolgáltatást igénybe venni.

(3) Az ingatlantulajdonos köteles a Szolgáltatónak bejelenteni, ha tulajdonosváltozás vagy egyéb ok folytán a közszolgáltatás igénybevételére kötelezetté válik. Köteles megadni a közszolgáltatás nyújtásához szükséges személyes adatait valamint 15 napon belül bejelenteni, ha azokban változás történt.

(4) Az ingatlantulajdonost nem terheli az (1) bekezdésben meghatározott kötelezettség az olyan beépítetlen ingatlana tekintetében, ahol nem tartózkodik, illetve nem keletkezik olyan nem közművel összegyűjtött háztartási szennyvíz, amelyet tárolnia kell.

(5) Az ingatlantulajdonos a kötelező évi egy alkalomtól ritkábban veheti igénybe a közszolgáltatást, amennyiben az ingatlanon keletkező éves szennyvízmennyiség nem éri el az 5 m3-t.

**5. A közszolgáltató feladatai, a közszolgáltatás ellátásának rendje**

**5. §**

(1) Szolgáltató köteles a nem közművel összegyűjtött háztartási szennyvíz begyűjtésére heti rendszerességgel az ingatlantulajdonos rendelkezésére állni.

(2) Az ingatlantulajdonos és a Szolgáltató közötti jogviszonyt az a tény hozza létre, hogy a Szolgáltató az ingatlantulajdonos számára a közszolgáltatást felajánlja, a közszolgáltatás teljesítésére rendelkezésre áll.

(3) A közszolgáltatás igénybevételének, teljesítésének feltételeiről a Szolgáltató az Ügyfélszolgálati Irodájában valamint a honlapján tájékoztatást ad.

(4) A háztartási szennyvíz szállítás személyesen vagy telefonon a Szolgáltató Ügyfélszolgálati Irodájánál rendelhető meg. A megrendeléseket a Szolgáltató azok sorrendjében, legkésőbb a megrendelést követő 3. munkanapon köteles teljesíteni.

(5) Szolgáltató a megrendelésekről munkautalványt állít ki, melyet a háztartási szennyvíz átvételét követően a megrendelővel igazoltat. A munkautalványon fel kell tüntetni

a) a megrendelő nevét, lakcímét,

b) az elszállított nem közművel összegyűjtött háztartási szennyvíz mennyiségét,

c) a szállítás dátumát,

d) a szállítást végző gépjármű rendszámát,

e) a gépjármű vezetőjének aláírását,

 f) a megrendelő aláírását.

**6. §**

A nem közművel összegyűjtött háztartási szennyvíz elhelyezését, ártalmatlanítását a Szolgáltató kizárólag az Önkormányzat által rendelkezésre bocsátott, kialakított ártalmatlanító-helyen végezheti.

# **6. A közszolgáltatási díj**

**7. §**

(1) A közszolgáltatás díja egytényezős.

 Közszolgáltatási díj = egységnyi díjtétel **x** az ingatlanon keletkező nem közművel összegyűjtött háztartási szennyvíz mennyisége.

(2) Az egységnyi díjtétel: 290 Ft/m3, melyet természetes személy ingatlantulajdonos esetén, számlázáskor, a szippantott szennyvízre vonatkozó rezsicsökkentésről szóló 2013. évi CXIV. törvény (1)-(2) bekezdésében meghatározott mérték szerint csökkenteni kell.

(3) Az ingatlanon keletkező nem közművel összegyűjtött háztartási szennyvíz mennyiségének kiszámításánál az ingatlanon fogyasztott vízmennyiséget kell alapul venni a (4) bekezdésben meghatározottak szerint.

(4) Locsolási célú felhasználásra figyelembe vett vízmennyiség vízmérős ingatlanok esetében május 1-jétől szeptember 30-ig (locsolási időszak) a vízmérőn mért fogyasztás 10 %-a, mely a háztartási szennyvíz mennyiségének meghatározásánál nem vehető figyelembe.

Átalánydíjas vízfogyasztás esetén a keletkező nem közművel összegyűjtött háztartási szennyvíz mennyisége a háztartásba kiszámlázott vízmennyiség alapján számítandó, ez alól kivételt képeznek a csak kerti csappal rendelkező ingatlanok.

(5) Szolgáltató a számlázást havonta, a vízfelhasználást követően végzi, a (2) bekezdésben foglaltak alapján.A közszolgáltatás díját a számla kiállításától számított 8 munkanapon belül kell kiegyenlíteni.

(6) Városerdő üdülőterületre sajátos szabályok vonatkoznak, melyek szerint:

 a) A közszolgáltatás díja kéttényezős:

 aa) közszolgáltatási díj = alapdíj + ürítési díj

 ab) ürítési díj = egységnyi díjtétel **x** ingatlanról elszállított háztartási szennyvíz mennyisége

b) a közszolgáltatás

 ba) alapdíja: 8.700 Ft/szállítási forduló

 bb) egységnyi díjtétel: 830 Ft/ m3

c)Szolgáltató a számlát esetenként, az ingatlantulajdonos által megrendelt begyűjtés elvégzését követően állítja ki. A számlázott összegben érvényesülnie kell természetes személy ingatlantulajdonos esetén a szippantott szennyvízre vonatkozó rezsicsökkentésről szóló 2013. évi CXIV. törvény (1)-(2) bekezdésében meghatározott mérték szerinti díjcsökkentés követelményének.

 (7) Nem tagadhatja meg a közszolgáltatási díj megfizetését az, aki a nem közművel összegyűjtött háztartási szennyvízzel kapcsolatos kötelezettségeit nem teljesíti, feltéve, hogy a Szolgáltató számára a közszolgáltatást felajánlja, illetve a közszolgáltatás teljesítésére vonatkozó rendelkezésre állását igazolja.

**7. A közszolgáltatással összefüggő személyes adatok kezelésére vonatkozó szabályok**

**8. §**

1. A Szolgáltató a kötelező közszolgáltatás nyújtására irányuló jogviszony időtartama alatt, valamint e jogviszony megszűnését követően, jogszabályokban előírt iratmegőrzési kötelezettség időtartama alatt, jogosult kezelni a közszolgáltatással érintett ingatlantulajdonos - a közszolgáltatás ellátásához szükséges - személyes adatait.
2. Az adatkezelés célja a közszolgáltatással összefüggően az ingatlantulajdonos személyének megállapításához, a közszolgáltatási díj behajtásához szükséges és arra alkalmas adatbázis létrehozása és működtetése.
3. Szolgáltató jogosult a feladatának ellátása érdekében nyilvántartott adatokat jogos igényeinek érvényesítése érdekében hatósági, bírósági eljárások lefolytatása céljából harmadik személynek átadni.

### 8. Záró rendelkezések

**9. §**

(1) Ez a rendelet 2014. január 1. napján lép hatályba.

1. Ez a rendelet az Európai Parlament és a Tanács belső piaci szolgáltatásokról szóló 2006/123/EK irányelvének (2006. december 12.) megfelel.
2. Hatályát veszti a települési folyékonyhulladékkal kapcsolatos helyi közszolgáltatásról szóló 21/2002.(V.31.) számú rendelet, valamint a módosításáról szóló 37/2002.(VIII.30.), a 44/2003.(XI.28.), a 3/2005.(I.28.), a 25/2005.(VII.1.), a 6/2006.(III.1.), a 44/2006.(XII.15.), a 45/2007.(XII.21.), a 4/2009.(II.27.), a 9/2009.(III.31.), a 11/2010.(III.29.), a 8/2011.(III.28.) és a 49/2011.(X.21.) számú rendelet.

 Dr. Görgényi Ernő Becsyné dr. Szabó Márta

 polgármester címzetes főjegyző

1. A rendeletet a képviselő-testület a 2013. december 19-i ülésén fogadta el. Hatályos 2014. január 1. napjától. [↑](#footnote-ref-2)